**«Кыргыз Республикасынын айрым мыйзам актыларына («Кыргыз Республикасынын Сот адилеттиги иштери боюнча кенеши жөнүндө», «Кыргыз Республикасынын судьяларынын статусу жөнүндө» Кыргыз Республикасынын конституциялык мыйзамдарына)**

**өзгөртүүлөрдү киргизүү жөнүндө»**

**конституциялык Мыйзамынын долбооруна**

**НЕГИЗДЕМЕ – МААЛЫМКАТ**

**1. Максат жана милдеттери**

Ушул «Кыргыз Республикасынын айрым мыйзам актыларына («Кыргыз Республикасынын Сот адилеттиги иштери боюнча кенеши жөнүндө», «Кыргыз Республикасынын судьяларынын статусу жөнүндө» Кыргыз Республикасынын конституциялык мыйзамдарына) өзгөртүүлөрдү киргизүү жөнүндө конституциялык Мыйзамынын долбоору (мындан ары – Мыйзам долбоору) Кыргыз Республикасынын Конституциясынын 85-беренесине жана “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын конституциялык Мыйзамын 10-беренесинин 3-бөлүгүнө ылайык, Кыргыз Республикасынын жергиликтүү сотторунун судьяларын тандоо процессин жакшыртуу максатында, кадрдык потенциалды түзүү жана чыңдоо, сот системасынын үзгүлтүксүздүгүн камсыз кылуу максатында иштелип чыкты.

**2. Баяндоо бөлүгү**

Ушул Мыйзам долбоору менен «Кыргыз Республикасынын Сот адилеттиги иштери боюнча кенеши жөнүндө», «Кыргыз Республикасынын судьяларынын статусу жөнүндө» Кыргыз Республикасынын конституциялык мыйзамдарына Кыргыз Республикасынын Президентинин 2023-жылдын 3-марты ПЖ № 47 Жарлыгы менен бекитилген "2023-2026-жылдары Кыргыз Республикасынын сот адилеттиги системасын өнүктүрүү" мамлекеттик максаттуу программасын (мындан ары ММП-3) ишке ашыруу боюнча Иш-чаралар планынын 3.18-пунктун аткаруу алкагында, анын судьяларды тандоо процессин жөнгө салуучу мыйзамдарга өзгөртүүлөрдү киргизүү, Сот адилеттиги иштери боюнча кенешинин (мындан ары – Кеңеш) ишине IT-технологияларды киргизүү боюнча өзгөртүүлөр киргизилет.

“Кыргыз Республикасынын Сот адилеттиги иштери боюнча кеңеши жөнүндө” конституциялык Мыйзамдын 2-беренесине ылайык Кыргыз Республикасынын Сот адилеттиги иштери боюнча кеңеши Кыргыз Республикасынын Конституциялык сотунун (мындан ары – Конституциялык сот), Кыргыз Республикасынын Жогорку сотунун (мындан ары – Жогорку сот) жана жергиликтүү судьяларынын бош кызмат орундарына талапкерлерди тандоо, аларды дайындоого сунуштоо ушул Кеңеш тарабынан жүзөгө ашырылат, ал өз ишинде Кыргыз Республикасындагы бир дагы мамлекеттик органга отчет бербеген өз алдынча коллегиалдуу орган болуп саналат.

Конкурстук тандоону өткөрүүнүн тартиби жогоруда аталган конституциялык мыйзамдар, Кыргыз Республикасынын судьяларынын кызмат ордуна конкурстук тандоону өткөрүүнүн тартиби жөнүндө жобосу жана Сот адилеттиги иштери боюнча кенешинин Регламенти менен аныкталган.

Бүгүнкү күндө Жогорку сотто иштеген судьялардын саны 35 штаттык бирдикти түзөт, Конституциялык сотто – 9, жергиликтүү соттордо – 457. Ошол эле учурда биринчи инстанциядагы 64 сот бар, анын ичинен: 44 райондук, 12 шаардык, 8 административдик; 8 – экинчи инстанциядагы соттор түзөт.

Кеңештин эки жылдык укук колдонуу практикасы көрсөткөндөй, Кыргыз Республикасынын жергиликтүү сотторунун судьяларын тандоо процесси көп убакытты талап кылат жана 7 айдан 10 айга чейин созулушу мүмкүн. Сотторду тандоонун узак мөөнөттөрү соттордо кадрлардын жетишсиздигине алып келет, бул өз кезегинде иштерди кароону жайлатып, коомдо сынды жаратат. Ошондой эле, кадрлардын жетишсиздигинин шартында судьялардын иш жүктөмүнүн жогорулашы мүмкүн, бул кабыл алынган чечимдердин сапатына жана өз убагында кабыл алынышына терс таасирин тийгизет. Соттордун иш жүктөмүнүн жогорулашы каталардын коркунучун жогорулатат жана ар бир ишти кылдаттык менен кароо мүмкүнчүлүгүн азайтат.

Узакка созулган тандоо процесси талапкерлерге психологиялык басым жасап, алардын мотивациясына жана кесиптик даярдыгына терс таасирин тийгизиши мүмкүн. Бул жогорку квалификациялуу адистердин судьялык кызматка сынактарга катышуудан качуусуна алып келиши мүмкүн. Бул маселенин экономикалык аспектиси да маанилүү, анткени узакка созулган тандоо процесси олуттуу административдик жана финансылык ресурстарды талап кылат. Бул конкурсту уюштурууга жана өткөрүүгө, документтерди текшерүүгө тестирлөөгө жана интервьюга кеткен чыгымдарды камтыйт. Тандоо процессин оптимизациялоо бул чыгымдарды кыскартууга жана бюджеттик каражаттарды пайдалануунун натыйжалуулугун жогорулатууга мүмкүндүк берет.

Мындан тышкары, «Кыргыз Республикасынын судьяларынын статусу жөнүндө» конституциялык Мыйзамдын 24-беренесинин 5-бөлүгүнө ылайык, конкурстун жыйынтыктары боюнча баллдын эң көп санын алган талапкерлер Кеңеш тарабынан бош орундарга барабар санда сунуштоо же дайындоо үчүн Президентке сунуш кылынат.

Кеңешке талапкерлерден түшкөн арыздардын көбү айрым соттун конкреттүү бош кызмат ордун ээлөөгө берилип, конкурстун жыйынтыгы боюнча талапкерлердин көбү жетишерлик жогорку балл алып, бирок эң жогору балл алган талапкер Кыргыз Республикасынын Президентинин жарлыгы менен соттун кызматына дайындалган учурда, башка тизмеге кирген жогору балл алган талапкерлер дайындоо үчүн сунушталбай калууда.

Ал эми, башка сотко саны азыраак талапкерлер арыз менен кайрылышат, бирок Кеңеш босоголук баллдан (45 балл) бир аз жогору балл алган талапкерди конкреттүү соттун судьялыгына дайындоо үчүн Президентке сунуш жөнөтүүгө милдеттүү. Бул жагдайлар талапкерлердин ичинен эң татыктуу судьяларды тандоого да таасирин тийгизет.

Жогоруда айтылгандардын, ошондой эле айрым чет мамлекеттердин (Германия, Франция, Өзбекстан, Молдова ж.б.) тажрыйбасынын негизинде Мыйзам долбоору менен жогорудагы конституциялык мыйзамдарга жергиликтүү соттордун судьяларынын кызмат орундарына талапкерлердин резервин институтун киргизүү жолу менен жергиликтүү соттордун судьяларын тандоо процессин өркүндөтүү бөлүгүндө өзгөртүүлөр киргизилет.

Тактап айтканда, Кеңештин ыйгарым укуктарын аныктаган “Кыргыз Республикасынын Сот адилеттиги иштери боюнча кеңеши жөнүндө” конституциялык мыйзамдын 4-беренесинин 1-бөлүгүн бул институтту киргизүүнү жана түзүүнү эске алуу менен жаңы редакцияда баяндоо сунушталат.

Мыйзам долбоору менен ушул Мыйзамдын 18, 19 жана 21-беренелерин жокко чыгаруу жана 211-215-беренелерди камтыган "Судьялар корпусун түзүү" деген жаңы 41-главасы менен толуктоо сунушталат.

Киргизилген беренелер менен Конституциялык соттун, Жогорку соттун судьяларынын бош кызмат орундарын ээлөөгө конкурсту жарыялоону жана өткөрүү боюнча тартибин, жергиликтүү соттордун судьяларынын кызмат орундарына талапкерлердин резервин жана Кеңештин жергиликтүү соттун судьясынын кызмат ордуна дайындоого сунушту Президентке жөнөтүүнү жөнгө салат.

Тактап айтканда, Кеңеш талапкерлердин резервине киргизүү үчүн талапкерлер үчүн конкурстук тандоо өткөрөт, анын ичинде талапкерлердин кесипкөй жана эрктүү сапаттарын аныктоо үчүн аңгемелешүү өткөрөт, ага иштеп жаткан судьялар, Кыргыз Республикасынын Конституциясынын жана Судьялардын статусу жөнүндө конституциялык мыйзамдын талаптарына жооп берген судьялык иш стажы бар жана конкурстук тандоодон ийгиликтүү өткөн адамдар кабыл алынат.

Конкурстун жыйынтыгы боюнча Кеңеш талапкерлердин резервин түзөт, алар кийин Жогорку Соттун алдындагы Сот адилеттигинин жогорку мектебинде окуудан жана жалпы юрисдикциядагы соттордо стажировкадан өтүшөт. Окуу жана стажировка мезгилинде иштеген талапкер негизги жумуш ордун сактап калат.

Бош кызмат орду пайда болгон учурда Кеңеш аны резервде биринчи орунду ээлеген талапкерге сунуштайт, андан кийин ал Президенттин кароосуна жиберилет.

Эгерде талапкер баш тартса, бош кызмат орду кийинки талапкерге артыкчылык тартибинде сунушталат. Кайталанма сунуштар талапкерлердин түзүлгөн резерви толук пайдаланылганга чейин киргизилет.

Белгилей кетсек, мыйзам долбоорундагы өзгөртүүлөр Конституциялык соттун жана Жогорку соттун судьялык кызматына талапкерлерди тандоо процессине судьялардын санынын аздыгынан, ошондой эле сот бийлигинин жогорку органдарында бош орундар сейрек кездешкендигине байланыштуу эч кандай өзгөртүүлөргө таасирин тийгизбейт.

Кыргыз Республикасынын Сот адилеттиги иштери боюнча кеңеши жөнүндө” конституциялык Мыйзамдын 21-беренесинин 2-бөлүгүнө ылайык судьялардын кызмат ордуна талапкерлер боюнча Кеңеш тарабынан киргизилген сунуштарды Президент жана Жогорку Кеңеш тарабынан кароонун тартиби судьялардын статусу жөнүндө конституциялык Мыйзамда аныкталат.

Талапкерлердин резерви институтунун киргизилишине байланыштуу жергиликтүү соттордун судьяларынын кызмат ордуна талапкерлерди талапкерлердин резервине киргизүүнүн, алып баруунун, чыгаруунун, конкурс өткөрүүнүн жана конкурска документтерди берүүнүн тартибин аныктаган аталган конституциялык Мыйзамдын 22-24-статьяларды да жаңы редакцияда баяндоо сунушталат.

Мындан тышкары, долбоордо Мыйзамды конкурстук тандоонун процедурасына жана жергиликтүү соттун судьясынын бош кызмат ордун ээлөөнүн тартиби боюнча жаңы 241 жана 242-беренелер менен толуктоо сунушталат.

Тактап айтканда, талапкерлердин резервин алып баруу, киргизүүнүн жана чыгаруунун тартиби Судьялар кеңеши тарабынан аныкталышы керек.

Эгерде талапкер ага сунушталган судьялык кызмат ордунан баш тартса, 2 жылдан ашык мөөнөттө судьялык кызматка көрсөтүлбөсө жана башка учурларда талапкерлердин тизмесинен чыгарылат.

Киргизилип жаткан өзгөртүүлөргө, мисалы – 241-беренеге ылайык конкурстук тандоону өткөрүүдө Кеңеш өзүнүн ишмердүүлүгүнө санариптик технологияларды интеграциялоонун алкагында аларды Судьялар кеңеши аныктаган тартипте колдоно алат.

Долбоор менен Мыйзамдын 25-беренесине конкурстун жыйынтыгы боюнча түзүлгөн талапкерлердин резервинен Кеңештин жергиликтүү соттордун бошогон орунуна судьяларды дайындоо тууралуу сунушунун негизинде Президент тарабынан дайындалышы боюнча өзгөртүүлөр киргизилет.

Жогоруда айтылгандарга байланыштуу, ошондой эле сот тутумунун ишмердүүлүгүнүн үзгүлтүксүздүгүн камсыздоо, жогорку квалификациялуу кадрларды тартуу жана судьяларды сапаттуу тандоо максатында («Кыргыз Республикасынын Сот адилеттиги иштери боюнча кенеши жөнүндө», Кыргыз Республикасынын судьяларынын статусу жөнүндө» Кыргыз Республикасынын конституциялык мыйзамдарына) Кыргыз Республикасынын айрым мыйзам актыларына өзгөртүүлөрдү киргизүү жөнүндө” ушул конституциялык Мыйзамынын долбоору киргизилүүдө.

Мыйзам долбоору кабыл алынса, сот тутумунун ишмердүүлүгүн жөнгө салуучу башка ченемдик укуктук актыларга жана мыйзам алдындагы актыларга өзгөртүүлөрдү киргизүүнү талап кылат.

**3. Болжолдуу социалдык, экономикалык, укуктук, укук коргоочулук, гендердик, экологиялык, коррупциялык кесепеттери**

Ушул конституциялык Мыйзамынын долбоорун кабыл алуу терс, социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

**4. Коомдук талкуулоонун жыйынтыгынын маалыматы**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, бул долбоор Жогорку соттун, Сот адилеттиги иштери боюнча кенештин расмий сайттарында жана Кыргыз Республикасынын ченемдик укуктук актыларынын долбоорлорун коомдук талкуулоонун бирдиктүү порталында жайгаштырылган.

**5. Мыйзамдарга туура келишинин анализи**

Киргизилген конституциялык Мыйзамынын долбоору колдонуудагы мыйзамдардын нормаларына, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге карама-каршы келбейт.

**6. Каржылоонун зарылчылыгы жөнүндө маалымат**

Бул Мыйзам долбоорун кабыл алуу республикалык бюджеттен кошумча каржылык чыгымдарга алып келбейт.

**7. Регулятивдик анализди талдоо тууралуу маалымат**

Сунушталган конституциялык Мыйзам долбоору жөнгө салуучу таасирди талдоону талап кылбайт, анткени ал ишкердикти жөнгө салууга багытталган эмес.

**Кыргыз Республикасынын**

**Жогорку сотунун төрагасы М. Сатыев**